Transit ora transit puntu

At abbeltu sa buscia e poi istàpada
su buscinu, su jàganu isetende.
Tocat chimbanta francos, ma tastende
los at connotos e che los iscàpada.

Poi nde tocat chentu, ma, s'incàpada,
a los dar'in ofelta no est pensende.
Nde tocat vinti e deghe. Apalpidende
una moneda e' chimbe infine aciàpada.

Ma tando fut su jàganu lontanu
e isetende a li enner a tiru
restat in estis, cun su citu in manu.

Da ch'at pensadu e meledadu meda
boghéndeche da coro unu suspiru
che l'at torradu a su poltamoneda.

Chena die